ગાંધીજી આફ્રિકાથી આવ્યા ત્યારે આપણી મહાસભામાં એમની કંઈ ગણત્રી જ ન હતી. એ વખતના રાજકારણના ધુરંધરો એમને બહુ મહત્વ આપતા નહીં અને આ એક વિચિત્ર ભેજાંનો સામાન્ય માણસ છે એમ સહુ માનતા. આફ્રિકાના પ્રશ્ન અંગે એમને થોડું મહત્વ આપવામાં આવતું હતું. પણ એ વખતે કોંગ્રેસમાં આ પ્રશ્ન કંઈ અગત્યનો ભાગ ભજવતો ન હતો. ગાંધીજીને ઘણા મિત્રો રાજકારણમાં ભાગ લેવાનું કહેતા હતા, પણ તે ના પાડતા કારણ કે એમને હિંદુસ્તાનની મુસાફરી કરવી હતી, વારંવાર એ કહેતા.